
Kamra-túra, mint a direktértékesítést támogató program fejlesztésének lehetőségei

A Homokhátságon a mezőgazdaságból élők száma csökken, a kistermelői gazdálkodás fenntartása egyre nehezebb, amely következtében egyre több tanyai gazdaságban hagynak fel a mezőgazdasági termeléssel. Amennyiben ezt a sajátos külterületi gazdálkodási modellt hagyjuk eltűnni, akkor hagyományaink és kultúránk fontos szegmensét is elveszítjük. Ennek megakadályozása érdekében fontos, hogy nagyobb hangsúlyt fektessünk a vidékre. Véleményem szerint a legjobb vidékfejlesztési gyakorlatokat kell elemezni és értékelni ahhoz, hogy még innovatívabb, fenntarthatóbb ötletek valósuljanak meg.
Kutatásomat 2010-ben kezdtem el a Bács-Kiskun Megyei Agrárkamara által életre hívott Kamra-túra programmal kapcsolatban.
Elsődleges célom az volt bebizonyítani, hogy a tanyák fenntartható fejlesztésére szükség van. A kutatás során arra keresem a választ, hogy a tanyai gazdaságok fejlődését elősegítette-e a Kamra-túra program. Közvetlen célul tűztem ki, hogy feltárjam a gazdálkodók mezőgazdasági terméket előállító tevékenységeiket és a közvetlen értékesítéssel való kapcsolatukat. A kutatás Bács-Kiskun, Csongrád és Pest Megyét érintette, a felmért tanyai gazdaságok száma 96.
A primer kutatásom során két kérdőív készült el. Egy azok számára, akik részt vettek a programban és egy azoknak, akik nem vettek benne részt. Ez azért volt fontos, hogy fel tudjuk mérni, hogy versenyhátrányba kerültek-e azok a gazdálkodók, akik nem vettek benne részt, más megközelítésből pedig jelentett-e előnyt a programban való részvétel?
A kérdőív a gazdasággal kapcsolatos információk mellett, kitért a programról kialakult véleményekre, benyomásokra, kritikákra, felmerülő ötletekre, valamint az elégedettség felmérésére. Továbbá olyan kérdésekre is kerestem a választ, amelyek az élelmiszer előállítás helyzetére, az értékesítéssel kapcsolatos információkra, jövőképekre, elképzelésekre, célokra irányult.
A gazdálkodók által adott válaszok alapján arra lehet következtetni, hogy a programnak köszönhetően számos fogyasztó szerzett tudomást termékeikről és ismerte meg kínálatukat, másrészt a hálózaton keresztül történő értékesítés következtében a bevételük egyértelműen növekedtek. Mivel a program elősegítette a megtermelt alapanyagok feldolgozását és a termékek piacra juttatását, így hozzájárult a tanyák életképességének megőrzéséhez, javításához, fenntartható fejlesztésükhöz.
A dolgozatomban javaslatot tettem a tanyai gazdaságok körülményein javítására, valamint, a Kamra-túra program fejlesztésének lehetőségeire.



